ફેક એટલે ખોટા, બનાવટી કે તરકટી. આમ ઉપરથી સાચા લાગે પણ અંદરથી સાવ જૂઠાણાં. અને ન્યૂઝ એટલે સમાચાર. ફેક ન્યૂઝ શબ્દો તો આપણે વર્ષોથી સાંભળીએ છીએ. એમાં નવું શું છે? નવું એ કે કોલિન્સ ડિક્શનરીએ ફેક ન્યૂઝ (Fake News) શબ્દને વર્ષ ૨૦૧૭નાં વર્ડ ઓફ ધ યરનો ખિતાબ આપ્યો હતો. જૂઠાણું તો ઈન્ટરનેટની શોધ થઇ ત્યારથી એની સાથે જોડાયું છે પણ નવું એ કે છેલ્લાં કેટલાંક વર્ષમાં સરકારો પોતે આયોજનબદ્ધ અને વિધિવત્ ખોટી માહિતી ફેલાવવાની ઝુંબેશ ચલાવી રહી છે. ગત વર્ષની સરખામણીમાં ફેક ન્યૂઝ શબ્દના ઉપયોગમાં ૩૬૫%નો વધારો થયો છે અને આ ખોટા સમાચાર નથી! વિદેશી તાકાત પણ એમાં પાછળ નથી. ખોટા પ્રચાર-પ્રસાર પહેલાં ય થતા હતા પણ ખ્યાલ આવી જતો હતો. હવે જ્યારથી આપણે ઈન્ટરનેટની જાળમાં ફસાયા છીએ ત્યારથી નીરક્ષીર વિવેક ખોઈ બેઠાં છીએ. દૂધનું દૂધ અને પાણીનું પાણી શી રીતે કરીએ? કારણ કે દૂધમાં હવે ડિટરજન્ટની ભેળસેળ થાય છે. તમને ખબર જ ન પડે કે શું સાચું? શું ખોટું?